Na temelju članka 43. Zakona o predškolskom odgoju i obrazovanju («Narodne novine» br. 10/97, 107/07,94/13,98/19 i **57/22 )** i članka 23. Statuta Dječjeg vrtića Kućica, Upravno vijeće Dječjeg vrtića Kućica na sjednici održanoj dana 05.01.2023. godine, a uz prethodnu suglasnost osnivača Sanje Markić, donosi

**PR A V I L N I K**

**O UNUTARNJEM USTROJSTVU I NAČINU RADA**

**I OPĆE ODREDBE**

Članak 1.

Pravilnikom o unutarnjem ustrojstvu i načinu rada (u daljnjem tekstu: Pravilnik), pobliže se uređuje ustrojavanje rada, uvjeti i način rada, potreban broj, zadaće, odgovarajuća stručna sprema pojedinih radnika/ca te druga pitanja u svezi s ustrojstvom, djelokrugom i načinom rada Dječjeg vrtića Kućica (u daljnjem tekstu: Vrtić).

Članak *2.*

Vrtić se bavi odgojem i obrazovanjem te skrbi o djeci rane i predškolske dobi poradi poticanja cjelovitog razvoja osobnosti djeteta i kvalitete njegova života sukladno Zakonu o predškolskom odgoju i obrazovanju (u daljnjem tekstu: Zakon), propisima donesenim na osnovi zakona, Programskom usmjerenju odgoja i obrazovanja rane i predškolske djece i odredbama Statuta Vrtića.

**II UNUTARNJE USTROJSTVO I NAČIN RADA**

Članak 3.

Vrtić ustrojava svoj rad na način kojim će se najbolje ostvariti svrha, ciljevi i zadaće ranog i predškolskog odgoja i obrazovanja te skrbi o djeci.

Ustrojstvo i rad vrtića temelji se na humanističkom, znanstveno utvrđenom, stručnom, profesionalnom, djelotvornom, odgovornom i pravovremenom obavljanju odgoja i obrazovanja te skrbi o djeci i drugih poslova i zadaća utvrđenih Godišnjim planom i programom rada, Kurikulumom vrtića i normativima utvrđenim Državnim pedagoškim standardom za predškolski odgoj i naobrazbu ( NN br. 63/2008 i 90/2010.)

Članak 4.

U dječjem vrtiću ostvaruju se:  
– redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,  
– programi za djecu rane i predškolske dobi s teškoćama u razvoju,

– programi predškole,  
– programi ranog učenja stranih jezika i drugi programi umjetničkog, kulturnog, vjerskog i sportskog sadržaja.  
(2) Ovisno o potrebama djece i zahtjevima roditelja, dječji vrtić može izvoditi programe sukladne odredbama Državnog pedagoškog standarda predškolskog odgoja i naobrazbe.  
(3) Na programe iz stavaka 1. i 2. ovoga članka suglasnost daje ministarstvo nadležno za obrazovanje.  
(4) Ako se tijekom obavljanja djelatnosti za koju je dječji vrtić osnovan proširuje djelatnost izvođenjem novih programa ili dječji vrtić mijenja program, dječji vrtić obvezan je prije početka izvođenja programa podnijeti zahtjev radi davanja suglasnosti iz stavka 3. ovoga članka.  
(5) Ako se zbog proširenja djelatnosti izvođenjem novih programa ili izmjene programa iz stavka 4. ovoga članka mijenja odobreni program rada kao jedan od uvjeta za početak obavljanja djelatnosti, dječji vrtić je dužan prije početka provedbe programa podnijeti zahtjev za izdavanjem rješenja o početku rada u promijenjenim uvjetima.  
(6) Nakon pribavljene suglasnosti iz stavka 3. ovoga članka te nakon izvršnosti rješenja iz stavka 5. ovoga članka, dječji vrtić može započeti s izvođenjem novih programa odnosno izmijenjenog programa.

Članak 5.

Rad vrtića ustrojava se u sjedištu vrtića na adresi Stenjevec, Gospodska 18, Vrtić se ustrojava kao jedinstvena javna ustanova u čijem sastavu djeluju područni objekt : Črnomerec, Gjure Szaba 4.

članak 6.

Ravnatelj i Upravno vijeće odgovorni su za planiranje i ostvarivanje Godišnjeg

plana i programa rada vrtića te ukupne zadaće vrtića, a posebno su odgovorni za

uspostavljanje stručno utemeljenog, racionalnog i djelotvornog ustrojstva.

Članak 7.

1. Dječji vrtić obavlja slijedeće poslove u koje spadaju :
2. ODGOJNO-OBRAZOVNI POSLOVI (odgojno obrazovni radnici)

2. OSTALI POSLOVI (administrativno-tehnički i pomoćni poslovi- ostali radnici)

Članak 8.

**U dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelj i stručni suradnik ( psiholog).**

**Članak 9.**

**Odgojno-obrazovni radnici u dječjem vrtiću moraju imati odgovarajuću vrstu i razinu obrazovanja, položen ispit te utvrđenu zdravstvenu sposobnost za obavljanje poslova iz stavka 1. ovoga članka.**

**Članak 10.**  
 **Poslove odgojitelja djece od navršenih godinu dana života do polaska u osnovnu školu može obavljati osoba koja je završila:**

**a) preddiplomski sveučilišni studij,**

**b) preddiplomski stručni studij,**

**c) studij kojim je stečena viša stručna sprema u skladu s ranijim propisima,**

**d) diplomski sveučilišni studij,**

**e) specijalistički diplomski stručni studij**

**- utvrđena zdravstvena sposobnost za obavljanje posla,**

**- da nije pravomoćno osuđivana za kaznena djela iz članka 25.Zakona o predškolskom odgoju i obrazovanju.**

**Članak 11.**

**Ako se na natječaj ne javi osoba koja ispunjava uvjete iz 1. ovoga članka, poslove odgojitelja može obavljati osoba koja je završila učiteljski studij, i to:**

**specijalistički diplomski stručni studij ili integrirani preddiplomski i diplomski studij ili četverogodišnji diplomski stručni studij primarnog obrazovanja, uz uvjet da u roku od dvije godine od dana zasnivanja radnoga odnosa stekne kvalifikaciju odgojitelja temeljem priznavanja stečenih ishoda učenja na studiju za učitelja i razlike programa za prekvalifikaciju ili dokvalifikaciju učitelja u svrhu stjecanja kvalifikacije odgojitelja.**

**Članak 12.**

**Ako osoba iz stavka 2. ovoga članka ne stekne kvalifikaciju odgojitelja u roku od dvije godine od dana zasnivanja radnoga odnosa, prestaje joj radni odnos istekom roka za stjecanje odgovarajuće kvalifikacije za odgojitelja te se ne može više zaposliti u sustavu predškolskog odgoja i obrazovanja dok ne ispuni uvjete za rad na radnome mjestu odgojitelja.**

**Članak 13.**

**Osoba iz stavka 2. ovoga članka prilikom prijave na natječaj dužna je dostaviti dokaz da nije bila zaposlena u sustavu predškolskog odgoja i obrazovanja na radnom mjestu odgojitelja.**

**Osoba iz stavka 2. ovoga članka zasniva radni odnos kao nestručna osoba do stjecanja kvalifikacije za odgojitelja te može izvoditi odgojno-obrazovni rad s djecom kao jedan od dvaju odgojitelja u odgojno-obrazovnoj skupini, i to uz odgojitelja koji ima odgovarajuću kvalifikaciju iz članka 10. stavka 1. ovoga članka.**

**Razliku programa za prekvalifikaciju ili dokvalifikaciju učitelja u svrhu stjecanja kvalifikacije odgojitelja izvodi visoko učilište koje ima dopusnicu za izvođenje studija ranog i predškolskog odgoja i obrazovanja.**

**Članak 14.**

**Poslove odgojitelja koji ostvaruju program predškole mogu obavljati i osobe koje ispunjavaju uvjete za obavljanje poslova učitelja razredne nastave u osnovnoj školi u skladu s posebnim propisom.**

**Članak 15.**  
 **Poslove stručnog suradnika može obavljati osoba koja je završila diplomski sveučilišni studij ili diplomski specijalistički studij odgovarajuće vrste.**

**Članak 16.**

**Osim odgojno-obrazovnih radnika iz stavka 1. ovoga članka, u dječjim vrtićima rade i druge osobe koje obavljaju administrativno-tehničke i pomoćne poslove (u daljnjem tekstu: ostali radnici).**

**Članak 17.**

**Odgovarajuću vrstu obrazovanja odgojno-obrazovnih radnika te razinu i vrstu obrazovanja ostalih radnika u dječjem vrtiću pravilnikom propisuje ministar nadležan za obrazovanje.**

Članak 18.

Ravnatelj Dječjeg vrtića bira se na temelju javnog natječaja kojeg raspisuje upravno vijeće u skladu sa zakonom i Statutom Dječjeg vrtića.

Članak 19.

**Radni odnos u dječjem vrtiću zasniva se ugovorom o radu na temelju natječaja.**

Odluku o objavi natječaja donosi ravnatelj .

**Natječaj se objavljuje na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama dječjeg vrtića, a rok za primanje prijava kandidata ne može biti kraći od osam dana.**

**Radni odnos u Dječjem vrtiću ne mogu zasnovati osobe iz članka 25. Zakona o predškolskom odgoju i obrazovanju.**

Članak 20.

Poslovi odgoja i obrazovanja ranog i predškolskog odgoja sadrže: neposredan rad s djecom, izvedba programa njege, odgoja, obrazovanja, zdravstvene zaštite i unapređenja zdravlja, prehrane i socijalne skrbi, programa predškole, programa ranog učenja stranih jezika, programa umjetničkog, kulturnog, vjerskog i športskog sadržaja, stručno usavršavanje, suradnju s roditeljima, planiranje i valorizaciju, vođenje pedagoške dokumentacije, poslove stručnih suradnika te ostale poslove utvrđene Godišnjim planom i programom rada.

Članak 21.

Ostali poslovi u koje spadaju administrativno računovodstveni poslovi opisani su u opisu poslova tajnika i administrativno računovodstvenog radnika.

Članak 22.

Ostali poslovi u koje spadaju poslovi prehrane djece sadrže: organizirane i nabavku prehrambenih artikala, organiziranje i pripremanje obroka, serviranje hrane, svakodnevno održavanje prostora za pripremu obroka, posuđa za pripremanje i serviranje hrane te čuvanje prehrambenih artikala.

Članak 23.

Ostali poslovi u koje spadaju poslovi održavanja čistoće obuhvaćaju: čišćenje unutarnjih prostora, podova, prozora i ostalih staklenih površina, namještaja i druge opreme, čišćenje i uređenje vanjskog okoliša te ostale poslove u svezi čišćenja i održavanja prostora i objekata vrtića.

Članak 24.

Ostali poslovi u koje spadaju poslovi tehničkog održavanja sadrže: čuvanje i održavanje objekata vrtića i drugih prostora, održavanje električnih, vodovodnih i plinskih instalacija i opreme, gromobrana, održavanje i uređivanje vanjskog prostora (okoliša) i objekata, manje popravke i druge poslove održavanja i čuvanja objekata vrtića i prostora.

**III RADNICI VRTIĆA**

Članak 25.

U dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelj i stručni suradnici ovisno o bruju skupina i ukupnom broju djece.  
Osim odgojno-obrazovnih radnika iz stavka 1. ovoga članka, u dječjim vrtićima rade i druge osobe koje obavljaju administrativno-tehničke i pomoćne poslove (u daljnjem tekstu: ostali radnici).

Članak 26.

Ostali radnici u vrtiću pored općih uvjeta, moraju imati i odgovarajuću stručnu spremu prema odredbama Zakona i Pravilnika o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću

Članak 27.

**IV**  **POPIS I OPIS POSLOVA RADNIH MJESTA U DJEČJEM VRTIĆU**

**KUĆICA - BROJ RADNIKA - IZVRŠITELJA – UVJETI - OPIS POSLOVA**

|  |  |
| --- | --- |
|  |  |
| Naziv radnog mjesta | **Ravnatelj** |
| Uvjeti | Prema zakonu i statutu ravnatelj mora imati:  završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:  a) sveučilišni diplomski studij ili  b) integrirani preddiplomski i diplomski sveučilišni studij ili  c) specijalistički diplomski stručni studij ili  d) preddiplomski sveučilišni studij za odgojitelja ili  e) stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,  - položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. Zakona,  – najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.   * Za ravnatelja vrtića ne može biti imenova osoba za čiji rad u dječjem vrtiću postoje zapreke iz članka 25. Zakona te članka 39. Zakona o ustanovama |
| Broj radnika - izvršitelj | 1 |
|  |  |
| Opis poslova | - organizira i vodi rad i poslovanje Vrtića,  - predstavlja i zastupa Vrtiće, poduzima sve pravne radnje u ime i za račun Vrtića i odgovara za zakonitost rada Vrtića,  - predlaže Upravnom vijeću donošenje Statuta i drugih općih akata Vrtića,  - predlaže kurikulum Vrtića,- predlaže Godišnji plan i program rada Vrtića, - provodi odluke Upravnog vijeća,  - brine se za provođenje odluka Odgojiteljskog vijeća i drugih tijela Vrtića,  - donosi samostalno odluke u svezi s radom i poslovanjem Vrtića iz svog djelokruga,  - donosi odluke o zasnivanju radnog odnosa radnika na određeno vrijeme do 60 dana, kad obavljanje poslova ne trpi odgodu,  - predlaže Upravnom vijeću izbor radnika po natječaju za zasnivanje radnog odnosa na neodređeno vrijeme i određeno vrijeme dulje od 60 dana, - potpisuje ugovore o radu i druge akte Vrtića,  - podnosi izvješće Upravnom vijeću i drugim nadležnim tijelima o radu i poslovanju Vrtića,  - organizira rad i obavlja raspored radnika,  - odobrava službena putovanja i druga izbivanja s rada radnika Vrtića- osniva stručne skupine kao pomoćna tijela u radu Vrtića,  - obavlja i druge poslove utvrđene zakonom, Odlukom o osnivanju,  Statutom vrtića i ostalim općim aktima |
| Naziv skupine poslova | 1. Odgojno-obrazovni poslovi |
| Naziv radnog mjesta | 1. **2. Stručni suradnik** - **PEDAGOG** |
| Broj radnika - izvršitelja | 1 puno radno vrijeme |
| Uvjeti | * završen preddiplomski i diplomski sveučilišni studij ili integrirani preddiplomski ili diplomski sveučilišni studij za * profesora predškolske pedagogije ili diplomiranog pedagoga odnosno magistar struke * položen stručni ispit * utvrđena zdravstvena sposobnost za obavljanje poslova radnog mjesta * da nije pravomoćno osuđivana i kažnjavana za djela iz članka 25. zakona o predškolskom odgoju i obrazovanju. * Probni rad 6 mjeseci |
| Opis poslova | * Pedagog prati realizaciju odgojno-obrazovnog rada, stručno pridonosi maksimalnoj efikasnosti odgojno-obrazovnih ciljeva te unapređuje cjeloviti odgojno-obrazovni proces; * predlaže inovacije, suvremene metode i oblike rada; * predlaže, sudjeluje i pomaže odgojiteljima u ostvarivanju programa stručnog usavršavanja i njihova cjeloživotnog obrazovanja; * ostvaruje suradnju s roditeljima i pomaže im u odgoju i obrazovanju djece te rješavanju odgojno-obrazovnih problema; * surađuje s drugim odgojno-obrazovnim čimbenicima; * pridonosi razvoju timskoga rada u dječjem vrtiću; javno predstavlja odgojno-obrazovni rad dječjeg vrtića. |
| Naziv skupine poslova | 1. Odgojno-obrazovni poslovi |
| Naziv radnog mjesta | * 1. **MEDICINSKA SESTRA KAO ZDRAVSTVENA VODITELJICA** |
| Broj radnika - izvršitelja | 8 sati tjedno – vanjski suradnik |
| Uvjeti | * **Poslove medicinske sestre može obavljati osoba koja je završila preddiplomski sveučilišni studij ili stručni studij sestrinstva, odnosno studij kojim je stečena viša stručna sprema u djelatnosti sestrinstva u skladu s ranijim propisima, kao i osoba koja je završila sveučilišni diplomski studij ili specijalistički studij sestrinstva.** * utvrđena zdravstvena sposobnost za obavljanje poslova radnog mjesta * da nije pravomoćno osuđivan/a za kaznena djela iz članka 25. Zakona o predškolskom odgoju i obrazovanju, * probni rad 5 mjeseci |
|  |  |
| Opis poslova | * radi na osiguravanju i unapređenju zaštite zdravlja djece i u timu sa stručnim suradnicima, ravnateljem, odgojiteljima, roditeljima i ostalim čimbenicima sudjeluje u ostvarivanju tih zadataka. * provodi sve zdravstveno preventivne mjere za očuvanje psihičkog i fizičkog zdravlja djece, * koordinator je u provođenju zdravstvene zaštite djece u Vrtiću,u suradnji sa Domom zdravlja,i pedijatrima * provodi zdravstveni odgoj djece,zdravstveno prosvjećivanje roditelja i zaposlenih u suradnji sa liječnikom radi na ranom otkrivanju zdravstvenih problema djece, * provodi nadzor nad higijenskim uvjetima i održavanjem čistoće unutarnjeg i vanjskog prostora gdje borave djeca, * vodi brigu o mjerama dezinfekcije, dezinsekcije i deratizacije, * kontrolira ispravnost rada kuhinje,kvalitetu hrane i svježinu namirnica, * sudjeluje u izradi jelovnika za potrebe djece, * vodi zakonom propisanu dokumentaciju, * pruža prvu pomoć do konačne obrade, * vodi nadzor i evidenciju redovitih pregleda zaposlenih osoba,naročito osoba koje rade s hranom, * prati epidemiološku situaciju i provodi protuepidemijske mjere, * sudjeluje u organiziranju i realizaciji rekreativnih programa, * vodi brigu o nabavi sanitetskog materijala, lijekova,sredstava za dezinfekciju te priručnu apoteku u Vrtiću, * sudjeluje u organizaciji i provođenju upisa djece, * obavlja prema potrebi i druge poslove i radne zadatke u svezi sa zdravstvenom zaštitom, dobivene od voditelja i Ravnatelja,   za svoj rad odgovara voditelju |
| Naziv skupine poslova | 1. Odgojno –obrazovni poslovi |
| Naziv radnog mjesta | **1.3.ODGOJITELJ** |
| roj radnika - izvršitelja | **8** |
| Uvjeti | Poslove odgojitelja može obavljati osoba koja je završila:  a) preddiplomski sveučilišni studij,  b) preddiplomski stručni studij,  c) studij kojim je stečena viša stručna sprema u skladu s ranijim propisima,  d) diplomski sveučilišni studij,  e) specijalistički diplomski stručni studij   * utvrđena zdravstvena sposobnost za obavljanje posla, * da nije pravomoćno osuđivana za kaznena djela iz članka 25.Zakona o predškolskom odgoju i obrazovanju, * probni rad 6 mjeseci |
| Opis poslova | * U dječjem vrtiću neposredne zadaće odgoja i obrazovanja predškolske djece od navršenih 12 mjeseci do polaska u osnovnu školu provode odgojitelji. * Odgojitelj je stručno osposobljena osoba koja provodi odgojno-obrazovni program rada s djecom rane i predškolske dobi i stručno promišlja odgojno-obrazovni proces u svojoj odgojno-obrazovnoj skupini. * On pravodobno planira, programira i vrednuje odgojno-obrazovni rad u dogovorenim razdobljima. * Prikuplja, izrađuje i održava sredstva za rad s djecom te vodi brigu o estetskom i funkcionalnom uređenju prostora za izvođenje različitih aktivnosti. * Radi na zadovoljenju svakidašnjih potreba djece i njihovih razvojnih zadaća te potiče razvoj svakoga djeteta prema njegovim sposobnostima. * Vodi dokumentaciju o djeci i radu te zadovoljava stručne zahtjeve u organizaciji i unapređenju odgojno-obrazovnog procesa. * Surađuje s roditeljima, stručnjacima i stručnim timom u dječjem vrtiću kao i s ostalim sudionicima u odgoju i naobrazbi djece predškolske dobi u lokalnoj zajednici. * Odgovoran je za provedbu programa rada s djecom kao i za opremu i didaktička sredstva kojima se koristi u radu. |
| Naziv skupine poslova | 1. Ostali poslovi (administrativno-tehnički i pomoćni radnici) |
| Naziv radnog mjesta | * 1. **SPREMAČICA** |
| Broj radnika - izvršitelja | **2** |
| Uvjeti | * NSS- osnovna škola * utvrđena zdravstvena sposobnost za obavljanje poslova radnog mjesta * da nije pravomoćno osuđivan/a za kaznena djela iz članka 25. Zakona o predškolskom odgoju i obrazovanju, * probni rad u trajanju od jednog mjeseca |
| Opis poslova | * pere posuđe i održava čistoću u kuhinji,ostalim prostorijama u terasama i dvorištu, * brine o higijeni odjeće i ruku i dezinfekciji posuđa i ostalih predmeta u vrtiću, * obvezno koristi pripisanu radnu odjeću i obuću i zaštitna sredstva, * brine o zatvaranju prozora i vrata po završetku radnog vremena, * zajedno s odgojiteljima dezinficira igračke za djecu, * preuzima i predaje posteljinu i drugo rublje sa pranja i na pranje, * održava čistoću prostorija vrtića * svakodnevno postavlja ležaljke i posprema ih, * pravodobno isključuje ili gasi električne i druge peći, * obvezno se pridržava uputa za zaštitu na radu i koristi propisana zaštitna sredstva, * obavlja i druge poslove dobivene od Ravnatelja * za svoj rad odgovara Ravnatelju. |
| Naziv radnog mjesta | **POMOĆNIK ZA DJECU S TEŠKOĆAMA U RAZVOJU ILI STRUČNI KOMUNIKACIJSKI POSREDNIK** |
| Opis poslova | * pružanje neposredne podrške djeci s teškoćama tijekom odgojno obrazovnog rada * pomoć u komunikaciji i socijalnoj uključenosti * suradnja s odgojiteljima u skupini i stručnom službom Vrtića * suradnja s roditeljima. |
| Broj izvršitelja | po potrebi odnosno broju djece prema procjeni stručnog tima uz suglasnost osnivača |
| Uvjeti | Pomoćnik za djecu s teškoćama u razvoju te stručni komunikacijski posrednik moraju ispunjavati sljedeće uvjete:  a) završeno najmanje četverogodišnje srednjoškolsko obrazovanje,  b) završeno osposobljavanje i stečena djelomična kvalifikacija,  c) da nije roditelj niti drugi član uže obitelji djeteta kojem se pruža potpora.  Poslove pomoćnika za djecu s teškoćama u razvoju ili stručnog komunikacijskog posrednika u dječjem vrtiću ne može obavljati osoba za čiji rad u dječjem vrtiću postoje zapreke iz članka 25. ovoga Zakona. |

U skladu s potrebama djece s teškoćama u razvoju u odgojno-obrazovnoj skupini uz suglasnost osnivača, a prema procjeni stručnog povjerenstva dječjeg vrtića, može raditi treći odgojitelj ili jedan pomoćnik za djecu s teškoćama u razvoju ili stručni komunikacijski posrednik.

Pomoćnik za djecu s teškoćama u razvoju ili stručni komunikacijski posrednik nije samostalni nositelj odgojno-obrazovne djelatnosti.

Načine uključivanja te način i sadržaj osposobljavanja i obavljanja poslova pomoćnika za djecu s teškoćama u razvoju te stručnog komunikacijskog posrednika, kao i postupak radi ostvarivanja prava djece s teškoćama u razvoju na potporu pomoćnika za djecu s teškoćama u razvoju te stručnih komunikacijskih posrednika propisuje ministar nadležan za obrazovanje pravilnikom.

Članak 28.

Odgojitelj i stručni suradnik koji se prvi put zapošljava kao odgojitelj,

odnosno stručni suradnik u dječjem vrtiću zasniva radni odnos kao pripravnik.

**V. ORGANIZACIJA RADA**

1. Programi Vrtića

Članak 29.

Vrtić obavlja djelatnost na temelju Godišnjeg plana i programa rada koji se donosi za pedagošku godinu, koja traje od 01.rujna do 31.kolovoza sljedeće godine.

Godišnji plan i program rada donosi Upravno vijeće do 30.rujna tekuće godine.

Članak 30.

U Vrtiću se ostvaruju programi iz članka 4. Ovoga Pravilnika.

Vrtić može izvoditi i druge programe, u skladu s potrebama djece i zahtjevima roditelja.

Članak 31.

Programe iz prethodnog članka Pravilnika Vrtić može ostvarivati ukoliko ima program odobren od strane nadležnog ministarstva, te osigurane stručne kadrove i financijska sredstva za provođenje tih programa.

Programe ranog učenja stranih jezika, umjetničkog, kulturnog, vjerskog i sportskog sadržaja, te druge programe u skladu s potrebama djece i zahtjevima roditelja, Vrtić može organizirati ako se za svaki pojedini oblik kraćeg programa prijavi najmanje 10 polaznika, ako su osigurani kvalitetni kadrovi za realizaciju programa.

Članak 32.

Programi njege, zaštite, odgoja i obrazovanja te rehabilitacije djece s teškoćama u razvoju, provode se uz odgovarajuću primjenu individualiziranih postupaka i stručnog tretmana, integracijom djece u redovne odgojne skupine.

Članak 33.

U ostvarivanju programa Vrtić je dužan stvarati primjerene uvjete za rast i razvoj svakog djeteta i dopunjavati obiteljski odgoj i svojom otvorenošću uspostaviti djelatnu suradnju s roditeljima i neposrednim dječjim okružjem.

Članak 34.

U vrtiću se u pravilu provode primarni programi 10-stanog dnevnog boravka djece.

Mogu se organizirati i provoditi primarni programi s kraćim vremenskim boravkom djece u Vrtiću, ali ne kraći od 3 sata dnevno.

Godišnjim planom i programom rada utvrđuje se vrsta primarnog programa, s mjestom njegova provođenja.

Članak 35.

Rad s djecom provodi se u jasličkim i vrtičkim odgojnim skupinama.

Broj djece u skupinama određuje se prema Državnom pedagoškom standardu predškolskog odgoja i naobrazbe te aktima osnivača.

Članak 36.

Za vrijeme rada odgojitelji i drugi radnici dužni su biti primjereno odjeveni, odnosno nositi urednu i čistu zaštitnu odjeću i obuću.

Dnevni odmor (stanku) radnici koriste tako da se osigura redovito ostvarivanje programa, nadzor nad djecom i komuniciranje sa strankama.

Članak 37.

Roditelji mogu razgovarati s odgojiteljima i stručnim suradnicima u dane primanja roditelja ili iznimno u vrijeme koje odredi odgojitelj odnosno stručni suradnik.

1. Programiranje i planiranje

Članak 38.

Godišnjim planom i programom rada utvrđuje se opseg i sadržaj rada, nositelji programa, mjesto, vrijeme i način ostvarivanja programa odgoja i obrazovanja i skrbi o djeci rane i predškolske dobi.

Članak 39.

U skladu s Godišnjim planom i programom rada Vrtića utvrđuju se operativni planovi i programi (izvedbeni planovi i programi) za pojedine skupine poslova.

Članak 40.

Operativne planove i programe, u smislu njihove realizacije, nadziru ravnatelj i Upravno vijeće.

1. Radno vrijeme

Članak 41.

Radno vrijeme Vrtića mora biti usklađeno s potrebama djece i zaposlenih roditelja.

Raspored radnog vremena utvrđuje se Godišnjim planom i programom rada vrtića.

Članak 42.

Tjedno radno vrijeme raspoređuje se u pet radnih dana, u pravilu od ponedjeljka do petka.

U slučaju utvrđene potrebe roditelja i djece za korištenjem programa subotom, mora se odrediti drukčiji tjedni raspored radnog vremena za potreban broj djece.

Članak 43.

Djeca mogu boraviti u vrtiću samo u vremenu određenom za izvođenje odgojno-obrazovnog programa i drugih oblika rada.

Roditelji ili skrbnici dužni su djecu, čistu i urednu dovesti u Vrtić.

Članak 44.

Dnevno radno vrijeme zaposlenika utvrđuje se u jednokratnom trajanju u smjenskom radu.

Članak 45.

U jednokratnom dnevnom trajanju radnog vremena svoje poslove i zadatke obavljaju:

* zaposlenici na poslovima prehrane djece
* zaposlenici na poslovima održavanja objekta,
* zaposlenici na poslovima unapređenja pedagoškog i stručnog rada,

Članak 46.

U jednokratnom trajanju u smjenskom radu svoje poslove obavljaju zaposlenici koji neposredno izvode odgojno-obrazovni rad s predškolskom djecom.

Članak 47.

Dnevno radno vrijeme zaposlenika na poslovima održavanja higijene i čistoće

unutarnjih i vanjskih prostora, svojom odlukom utvrđuje ravnatelj Vrtića, vodeći računa o naravi posla i radnom vremenu Vrtića.

Članak 48.

Struktura dnevnog radnog vremena zaposlenika, koji neposredno izvode odgojno-obrazovni rad i stručnih suradnika, utvrđuje se Godišnjim planom i programom rada Vrtića, sukladno zakonu i propisima donesenim na temelju zakona.

Članak 49.

Zaposlenik odlazi s posla po isteku radnog vremena, odnosno nakon primopredaje posla drugom zaposleniku, u slučaju smjenskog rada.

Zaposlenik može raditi, odnosno biti nazočan u Vrtiću, nakon završetka radnog vremena jedino uz prethodno odobrenje ravnatelja.

Članak 50.

Vrtić vodi evidenciju o dolasku zaposlenika na posao.

Način vođenja evidencije propisana je Pravilnika.

Članak 51.

Zgrade i prostorije Vrtića moraju biti zaključane sukladno vremenu navedenom u Odluci koju donosi ravnatelj.

O zaključavanju i otključavanju zgrada i prostorija Vrtića, te o čuvanju ključeva skrbe zaposlenici koje odredi ravnatelj.

Članak 52.

Djeca mogu boraviti u vrtiću samo u vremenu određenom za izvođenje odgojno-obrazovnog programa i drugih oblika rada.

Roditelji ili skrbnici dužni su djecu, čistu i urednu dovesti u Vrtić.

Članak 53.

Roditelji i skrbnici, građani i druge stranke, za vrijeme uredovnog radnog vremena, imaju pravo ući u Vrtić i tražiti odgovarajuće informacije i obavijesti.

U davanju odgovarajuće informacije i obavijesti postupa se sukladno Zakonu o pravu na pristup informacijama, Statutu i ostalim aktima vrtića.

Članak 54.

Roditelj ili skrbnik koji ne izvršava svoju dužnost, utvrđenu ovim Pravilnikom, te sigurnosno zaštitnim i preventivnim programom i procedurama krši kućni red Vrtića.

Članak 55.

U prostoru Vrtića zabranjeno je:

1. pušenje
2. nošenje oružja
3. unošenje i konzumiranje alkohola i narkotičkih sredstava
4. pisanje po zidovima i inventaru vrtića
5. unošenje sredstava, opreme i uređaja koji mogu izazvati požar ili eksploziju
6. unošenje tiskovina nepoćudnog sadržaja.
7. odgojitelji i roditelji ne smiju bez odobrenja ravnatelja dovoditi u Vrtić strane osobe
8. svim osobama zabranjeno je dovoditi životinje u prostorije i radni okoliš Vrtića.

Članak 56.

Dužnost je radnika i drugih osoba koje borave u Vrtiću skrbiti se o imovini vrtića prema načelu dobroga gospodara.

Članak 57.

Radnici Vrtića moraju se racionalno koristiti sredstvima Vrtića koja su im stavljena na raspolaganje. Svaki uočeni kvar na instalacijama električne struje, plina ili vodovoda, grijanja ili drugi kvar, radnici su obavezni prijaviti domaru.

Članak 58.

Radnici Vrtića dužni su se kulturno odnositi prema roditeljima i drugim osobama koje borave u Vrtiću.

Članak 59.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 60.

Zaposlenik odlazi s posla po isteku radnog vremena, odnosno nakon primopredaje posla drugom zaposleniku, u slučaju smjenskog rada.

Zaposlenik može raditi, odnosno biti nazočan u Vrtiću, nakon završetka radnog vremena jedino uz prethodno odobrenje ravnatelja.

Članak 61.

Vrtić vodi evidenciju o dolasku zaposlenika na posao.

Način vođenja evidencije propisana je Pravilnikom.

Članak 62.

Zgrade i prostorije Vrtića moraju biti zaključane nakon radnog vremena koje određuje ravnatelj.

O zaključavanju i otključavanju zgrada i prostorija Vrtića, te o čuvanju ključeva skrbe zaposlenici koje odredi ravnatelj.

4. Upisi polaznika

Članak 63.

Pravo na ostvarivanje programa Vrtića imaju djeca od navršenih godinu dana života do polaska u osnovnu školu, a prema planu upisa kojeg donosi Upravno vijeće uz suglasnost osnivača.

Članak 64.

Prijave za upis polaznika u Vrtić podnose se svake godine u mjesecu svibnju i u roku naznačenom u Pozivu za upise“

Postupak i način provođenja upisa, kao i zaštita prava i interesa roditelja, uređuje se Pravilnikom o upisu i mjerilima upisa djece u dječji vrtić kojeg donosi Upravno vijeće, uz prethodnu suglasnost osnivača i Ugovora o međusobnim pravima i obvezama davatelja i korisnika usluga kojeg donosi Upravno vijeće.

**VI. ODNOS PREMA RODITELJIMA POLAZNIKA VRTIĆA**

Članak 65.

Vrtić će osigurati roditeljima pravovremeno i kontinuirano pružanje informacija o ostvarivanju programa rada, te im davati stručna obrazloženja, informacije i upute ili pak drugu stručnu pomoć za postizanje boljih rezultata u odgoju i obrazovanju, njezi i zaštiti polaznika Vrtića.

Članak 66.

Roditeljima se omogućava uvid u dokumentaciju Vrtića, koja je u neposrednoj vezi s odgojno-obrazovnim radom i napredovanjem djeteta u razvoju, a koji se odnosi isključivo na njegovo dijete.

Članak 67.

Vrtić je dužan izvješćivati roditelje i javnost o svome radu i zadaćama koje ostvaruje.

Članak 68.

Podatke i obavještenja daju ovlaštene osobe Vrtića.

O podacima koji su poslovna ili profesionalna tajna obavještenja može dati samo ravnatelj, odnosno po njemu ovlaštena osoba.

Članak 69.

Roditelji imaju pravo podnošenja predstavki i žalbi na pojedinačne akte ili radnje uprave Vrtića, ukoliko smatraju da su oštećeni ili uskraćeni u svome pravu.

Predstavke i žalbe iz stavka 1.ovog članka podnose se Upravnom vijeću Vrtića, putem tajništva.

Članak 70.

Roditelji su dužni uredno izvršavati svoje obveze prema Vrtiću, odazivati se sastancima roditelja i sudjelovati u ostvarivanju programa Vrtića.

**VII. ODNOS VRTIĆA PREMA DRUGIM USTANOVAMA I INSTITUCIJAMA**

Članak 71.

U cilju uspješnog i pravovremenog ostvarivanja programa rada, Vrtić surađuje s organima, ustanovama, građanima i građansko-pravnim osobama.

Suradnja se provodi putem ravnatelja ili druge ovlaštene osobe.

Članak 72.

Zastupanje i predstavljanje Vrtića obavlja se u skladu sa Zakonom i Statutom Vrtića.

**VIII. PRIJELAZNE I ZAVRŠNE ODREDBE**

Članak 73.

Stupanjem na snagu ovog Pravilnika prestaje važiti Pravilnik o unutarnjem ustrojstvu i načinu rada Dječjih vrtića Kućica od 10.01.2014. godine.

Članak 74.

Ovaj Pravilnik stupa na snagu osmog dana od dana objave na oglasnoj ploči Vrtića.

KLASA: 601-05/23-01/02

UR.BROJ:251-558-23-01-01 PREDSJEDNIK UPRAVNOG VIJEĆA

Zagreb, 5.01.2023. godine \_\_\_\_\_\_\_\_\_\_\_\_\_\_\_\_\_\_\_\_

Višnja Mikuš-Krešić

Na ovaj Pravilnik osnivač Sanja Markić dala su suglasnost 5.01.2023. godine.

Ovaj Pravilnik objavljen je na oglasnoj ploči Vrtića dana 5.01.2023 godine a stupio je na snagu 13.01.2023. godine.

RAVNATELJICA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Markić